Yanvar—fevral oylarida “Ipoteka bank” tadbirkorlarga 91,5 mlrd so‘m kredit ajratdi

Toshkentda “Ipoteka bank” aksiyadorlik tijorat banki tomonidan ko‘rsatilayotgan xizmatlardan keng jamoatchilik, xususan, kichik biznes va xususiy tadbirkorlik subyektlarining xabardorligini oshirishga bag‘ishlangan tadbir bo‘lib o‘tdi. Bu haqda O‘zA xabar berdi.

“Ipoteka bank” aksiyadorlik-tijorat banki tomonidan 2014-yilning o‘tgan ikki oyida kichik biznes va xususiy tadbirkorlik subyektlarini rag‘batlantirish maqsadida 91,5 milliard so‘m miqdorida kredit ajratildi.
Kichik biznes vakillarining kredit olish to‘g‘risidagi arizalari va tegishli hujjatlarni elektron shaklda qabul qilish choralari ko‘rilmoqda. Shuningdek, kredit hujjatlarini rasmiylashtirishga sarflanadigan xarajatlarni qoplash maqsadida garov ta’minoti bilan bog‘liq xarajatlarni kredit mablag‘lari hisobiga amalga oshirish yo‘lga qo‘yildi.
“Sog‘lom bola yili” Davlat dasturi doirasida bankning imtiyozli kredit berish maxsus jamg‘armasi mablag‘lari hisobidan hududlarda, jumladan, Toshkent shahrida ona va bolaga sifatli tibbiy xizmat ko‘rsatuvchi kichik biznes vakillarining loyihalarini imtiyozli shartlarda moliyalashtirish choralari ham ko‘rilmoqda. 1-apreldan boshlab bunday tadbirkorlik subyektlariga jamg‘arma mablag‘lari hisobidan kredit ajratish rejalashtirilmoqda. Bunda mablag‘larning foiz stavkasi O‘zbekiston Respublikasi Markaziy bankining amaldagi qayta moliyalash stavkasining 50 foizi miqdorida belgilangan bo‘lib, eng kam oylik ish haqining ikki ming barobarigacha bo‘lgan miqdorda ajratiladi.